Lisa Naalsund

Lisa Fjeldstad Naalsund (født 11. juni 1995) er en norsk fotballspiller som spiller for Manchester United og det norske landslaget.

Klubbkarriere

Arna-Bjørnar (2012–2018) 
Hun startet å spille fotball i Tertnes som seksåring før hun etterhvert tok steget til Arna-Bjørnar. Hun debuterte i Toppserien for Arna-Bjørnar som 16-åring og var med å ta bronse i sin første sesong. I løpet av sine syv sesonger i Arna-Bjørnar tok hun med seg fire bronsemedaljer.

Sandviken/Brann (2019–2022) 
I desember 2018 ble det kjent at hun sammen med Amalie Eikeland og Cecilie Redisch Kvamme meldte overgang fra Arna-Bjørnar til byrival Sandviken. I 2019 var hun ønsket av regjerende seriemester LSK Kvinner, men takket nei og signerte etterhvert ny kontrakt med Sandviken. Året etter takket hun nei til en overgang til italienske Roma. I 2021 var hun med å ta Sandvikens første seriemesterskap noensinne. Hun ble samme år nominert til årets spiller i Toppserien, og tatt ut på årets lag av NTB.

Manchester United (2023–) 
24. januar 2023 signerte hun for den engelske toppklubben Manchester United.

Landslagskarriere 
Naalsund har landskamper for J15, J16, J17, J19, U23 og det norske A-landslaget.

Hun ble tatt ut til A-landslaget for første gang i november 2017.

Underveis i VM i Frankrike 2019 ble hun innkalt til den norske troppen som erstatter for en skadet Emilie Haavi. Men dessverre for Naalsund var regelverket slik at hun ikke kunne tas inn som en del av troppen som kunne spille kamper, og hun måtte dermed nøye seg med å være en del av treningsgruppen under resten av mesterskapet.

Debuten for A-landslaget kom først 10. juni 2021 da hun ble byttet inn for Vilde Bøe Risa i en privatlandskamp mot Sverige.

Hun ble tatt ut til EM i England 2022, men i en privatlandskamp mot New Zealand før mesterskapet, pådro hun seg en skade som gjorde at hun mistet EM.

Meritter

Med Sandviken / Brann 

 Toppserien: 2021, 2022
 Norgesmesterskapet: 2022

Referanser

Eksterne lenker 
 

Norske fotballspillere
Norske fotballspillere i England
Norske damelandslagsspillere i fotball
Fotballspillere for SK Brann Kvinner
Fotballspillere for Arna-Bjørnar Fotball